राजनीति को गिल्ली-डंडे का खेल समझने वालों की वज़ह से ही आज जनतंत्र इस खाई-किनारे खड़ा है। लेकिन केजरीवालों के किसी कुएं में कूद पडने से क्या जनतंत्र को भी हम खाई में छलांग लगा लेने दें? हम यह सोच कर बैठे नहीं रह सकते कि अब किस बात को लेकर मोदी-शाह को कोसें? जिन बातों को लेकर हम उन्हें धिक्कारते हैं, उन्हीं बातों को लेकर दुगनी आवाज़ में केजरीवाल को ललकारने का यह वक़्त है। इस वक़्त की अनदेखी करना और भी भारी पड़ेगा। सनकियों के चंगुल से सियासत की रिहाई के यज्ञ में अपनी-अपनी हवन सामग्री लेकर पहुंचने मे देरी का पाप अगर हमने किया तो हम भी कौन-से स्वर्ग जाने वाले हैं? जो लोग अपने को मौजूदा दौर में वैकल्पिक राजनीति का वाहक समझते थे, वे सब हमारे सामने नंगे खड़े हैं। इन्हें फिर कपड़े पहनाने में वक़्त बर्बाद मत करिए। भावी सियासत की भलाई इनकी नंगई और उज़ागर करने में है। जिन्हें आपने उजालों की खेती सौंपी थी, अगर वे आपके आंगन में अंधेरा परोस रहे हैं तो आप कब तक उन्हें नहीं लतियाएंगे? उनसे तो निज़ात पानी ही होगी। फिर चाहे वे सामाजिक बंटवारे के भजन गाने वाले हों या हमें वैकल्पिक राजनीति के क़ौमी तराने सुनाने वाले। जनतंत्र के बरामदे में विचर रहे इन अलग-अलग मुखौटों पर मुग्ध होने का नहीं, यह समय ये मुखौटे नोंच फेंकने का है। क्या आपको लगता है कि अब भी गूंगेपन से काम चल जाएगा?